Diari Oficial de la Generalitat Valenciana


Sumari del DOGV 3746, del 10-05-2000 (2000/3320)

ORDRE de 14 d'abril de 2000, de la consellera d'Agricultura, Pesca i Alimentació, per la qual es publica la reglamentació de qualitat de l'“oli d'oliva verge”, per distingir-lo amb la marca de qualitat “CV”.
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/04/14/(1)/dof/vci/html**

### Dades del document

Número de DOGV
:   3746

Data del DOGV
:   10-05-2000

Secció del DOGV
:   I. DISPOSICIONS GENERALS

Número del document
:   2000/3320


Data del document
:   14-04-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * oli d'oliva
    * denominació d'origen
    * legislació

ORDRE de 14 d'abril de 2000, de la consellera d'Agricultura, Pesca i Alimentació, per la qual es publica la reglamentació de qualitat de l'?oli d'oliva verge?, per distingir-lo amb la marca de qualitat ?CV?. [2000/X3320]
  
El Decret 91/1998, de 16 de juny, del Govern Valencià, aprova el Reglament de la Marca de Qualitat ?CV- per a productes agraris i agroalimentaris (Diari Oficial de la Generalitat Valenciana núm. 3.273, del dia 26), i estableix un mecanisme de distinció tècnica i comercial dels productes amb valors peculiars de tipus qualitatiu, sociocultural o econòmic, a fi de protegir-ne la singularitat, evitar competències deslleials i facilitar al consumidor la identificació d'aquells.
  
Després dels estudis tècnics corresponents, l'Institut Valencià de Qualitat Agroalimentària ha estimat que la qualitat de l'oli d'oliva verge és un producte amb mèrits suficients per a ser objecte de l'aplicació de les previsions del decret mencionat, amb l'acollida i l'impuls de la iniciativa dels operadors econòmics que així ho han sol·licitat a la Conselleria d'Agricultura, Pesca i Alimentació.
  
L'oliverar representa un dels principals conreus de secà de les comarques de l'interior de la Comunitat Valenciana i es caracteritza per una especialització productiva orientada a l'obtenció de productes d'alta qualitat, ja que el 85% de la seua producció es dedica a l'obtenció d'oli d'oliva verge extra i oli d'oliva verge.
  
En reglamentar l'Institut Valencià de Qualitat Agroalimentària la qualitat de l'oli d'oliva verge, d'acord amb el Decret 91/1998, del Govern Valencià, la comercialització d'aquest podrà emparar-se amb la marca de qualitat ?CV?, de titularitat de la Generalitat Valenciana, amb el compliment de les condicions d'autorització i ús establides en el reglament de la marca aprovat per mitjà del decret, l'aplicació i gestió del qual correspon a la Conselleria d'Agricultura, Pesca i Alimentació, a través de l'Institut Valencià de Qualitat Agroalimentària.
  
Per tot això, a l'empara del que es disposa en l'article 1.1 del Decret 91/1998, de 16 de juny, del Govern Valencià,
  
ORDENE
  
Es publica la reglamentació de qualitat de l'oli d'oliva verge, adoptada per l'Institut Valencià de Qualitat Agrolimentària, de data 11 d'abril de 2000, que figura en l'annex d'aquesta ordre, a l'efecte de l'autorització respecte d'aquest producte de l'ús de la marca de qualitat ?CV», d'acord amb el reglament aprovat per mitjà del Decret 91/1998, de 16 de juny, del Govern Valencià. Aquest producte queda inscrit en el Registre de Productes Agroalimentaris amb Marca de Qualitat ?CV?.
  
DISPOSICIÓ FINAL
  
Primera
  
A l'efecte d'harmonitzar les exigències aprovades mitjançant l'Ordre de 29 de desembre de 1999, de la Conselleria d'Agricultura, Pesca i Alimentació, per la qual es va aprovar el Programa de Qualitat de la Comunitat Valenciana per a l'oli d'oliva verge, es modifica l'article tercer de l'ordre esmentada, pel que fa als materials dels envasos i la capacitat màxima, i s'admet el que en aquest sentit estableix l'apartat 4.a) de la Reglamentació de Qualitat de l'?Oli d'Oliva Verge?, publicada en l'annex d'aquesta ordre.
  
Segona
  
La reglamentació de qualitat adoptada serà efectiva des de la publicació en el Diari Oficial de la Generalitat Valenciana.
  
València, 14 d'abril de 2000
  
La consellera d'Agricultura, Pesca i Alimentació,
  
M. ÀNGELS RAMON-LLIN I MARTÍNEZ
  
Annex
  
REGLAMENTACIÓ DE QUALITAT DE L'OLI D'OLIVA VERGE
  
INSTITUT VALENCIÀ DE QUALITAT AGROALIMENTÀRIA
  
En aquesta reglamentació s'estableixen els criteris generals per a diferenciar l'oli d'oliva verge que pot ser distingit amb la marca de qualitat ?CV?, i es descriu el conjunt de requisits i controls la finalitat dels quals és aconseguir la diferenciació, davant del consumidor, del producte, tant per les seues especials característiques de qualitat com de respecte al medi ambient durant l'elaboració.
  
Requisits mínims:
  
1. Pel que fa a la matèria primera
  
a) Destinar a la producció d'oli d'oliva de qualitat exclusivament les olives de dalt, íntegres, sanes i netes.
  
b) El transport a les almàsseres es realitzarà en condicions adequades que asseguren la integritat de les olives a l'entrada en les instal·lacions previstes i que eviten colps, macadures i aixafaments produïts per manipulacions violentes, contenidors inadequats o excessiva alçària de la càrrega.
  
c) Les exigències establides en els punts anteriors hauran de ser verificades per les almàsseres receptores de l'oliva. Amb aquesta finalitat, disposaran de sistemes de treball i procediments documentats que donen garanties de compliment.
  
2. Pel que fa a les almàsseres
  
a) El període d'emmagatzematge de les olives en les almàsseres, previ a la molturació, no podrà superar les 24 hores.
  
b) Cal disposar d'equips i/o sistemes de treball documentats que asseguren la separació de les diverses qualitats d'oliva.
  
c) Els equips disposaran de procediments documentats per a la neteja i el manteniment.
  
d) Han de disposar de sistemes de control i registre de la temperatura de batuda que asseguren que aquesta operació es fa a menys de 35º C.
  
3. Pel que fa a les plantes envasadores
  
a) Han de disposar dels mitjans (propis o contractats) necessaris per a la determinació dels paràmetres de qualitat, entre els quals estaran, almenys, els següents:
  
- Acidesa.
  
- Índex de peròxids.
  
- Coeficient d'extinció a l'ultraviolat.
  
b) Els assajos fisicoquímics els ha de fer una persona titulada i qualificada, seguint els criteris establits per les disposicions comunitàries o nacionals (norma UNE-EN 45374).
  
c) De totes les partides o lots d'olis s'efectuaran les determinacions organolèptiques i fisicoquímiques necessàries per a tipificar-les, i caldrà verificar, com a mínim, els requisits b.1 i b.2 de l'apartat 4 d'aquesta reglamentació. Cada lot tindrà un màxim de 27.000 quilograms d'oli. Els assajos organolèptics els ha de fer una junta de tast oficial o reconeguda pel Comitè Oleícola Internacional o, en cas contrari, complint els requisits de la norma UNE-EN 45038.
  
d) Han de tenir documentat i implantat un sistema d'anàlisi de riscos i control de punts crítics (ARCPC).
  
e) El sistema d'emmagatzematge en les plantes d'envasament ha de ser capaç de garantir el manteniment de la qualitat del producte almenys durant un any. Amb aquesta finalitat, els equips i les instal·lacions tindran unes condicions higièniques adequades, amb la utilització de materials innocus que respecten la qualitat de l'oli.
  
f) Es recomana l'ús d'equips d'atmosfera controlada.
  
4. Pel que fa al producte
  
a) Per a l'envasament de l'oli d'oliva verge i verge extra, els recipients hauran de ser de material autoritzat per a ús alimentari, amb una capacitat màxima de 5 litres.
  
b) L'oli envasat emparat per la marca de qualitat ?CV- complirà les especificacions de l'oli d'oliva verge o de l'oli d'oliva verge extra, establides en l'annex I del Reglament 2.472/1997. No obstant això, s'exigirà addicionalment:
  
b.1. Que l'oli d'oliva verge extra tinga una acidesa igual o inferior a 0'8º i que obtinga una puntuació organolèptica igual o superior a 7 segons el mètode del Reglament CEE 2.568/1991, o una mitjana de fruitat superior a 4, quan s'use el mètode COI/T20/Doc 15 Rev1.
  
b.2. Que l'oli d'oliva verge tinga una acidesa igual o inferior a 1'5º.


Còpia Permalink ELI